DA Den Europæiske Unions Tidende C 145/15

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 145/09)

Denne offentliggørelse giver ret til at gøre indsigelse mod ansøgningen i henhold til artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

ANSØGNING OM GODKENDELSE AF EN ÆNDRING I OVERENSSTEMMELSE MED ARTIKEL 53, STK. 2, FØRSTE AFSNIT I FORORDNING (EU) Nr. 1151/2012

»ROCAMADOUR«

EU-nr.: FR-PDO-0305-01275 – 12.11.2014

BOB ( X ) BGB ( )

1. Ansøgende sammenslutning og legitim interesse

Syndicat des Producteurs de Fromages Rocamadour Maison de l’Agriculture du Lot 430, avenue Jean Jaurès BP 199 46004 Cahors Cedex FRANKRIG Tlf. +33 565232221 Fax +33 565232219 E-mail: contact@aoc-rocamadour.com

Sammenslutningen, der består af operatører fra Rocamadour (producenter, forarbejdnings- og forædlingsvirksomheder), har en legitim interesse i at indgive ansøgning.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

—

☐

—

☒

—

☐

—

☒

—

☒

—

☐

—

☒

—

☒

4. Type ændringer

—

☒

—

☐

5. Ændring(er)

Produktbeskrivelse

For at give en bedre karakterisering af produktet tilføjes en organoleptisk beskrivelse af Rocamadour. Med henblik på at sikre, at afsnittet »Beskrivelse af produktet« i varespecifikationen hænger sammen med enhedsdokumentet, tilføjes ordet »tværstribet« til beskrivelsen af ostens skorpe.

Bevis for oprindelse

Afsnittet »Bevis for, at produktet har oprindelse i det geografiske område« er blevet konsolideret på baggrund af udviklingen af nationale love og bestemmelser og omfatter især indberetningsforpligtelser og forpligtelsen til at føre registre, der sikrer produktets sporbarhed og muliggør overvågning af produktionsforholdene.

Der er navnlig tale om, at producenterne skal have en certificering, der godkender deres evne til at opfylde kravene i varespecifikationen for den betegnelse, de ønsker at anvende. Desuden er der tilføjet flere bestemmelser til dette afsnit vedrørende registre og indberetningsdokumenter, der skal sikre ostens sporbarhed og overholdelse af varespecifikationen.

Endelig præciseres det, at kontrollen af produkter udføres som stikprøvekontrol ved slutningen af modningsperioden.

Produktionsmetode

For at klarlægge visse bestemmelser vedrørende produktionsmetoden, foretages følgende præciseringer:

— Det præciseres, at begrebet »ged« omfatter alle geder, der har fået kid mindst én gang. Denne præcisering letter kontrollen.

— For at præcisere rammen for fodring af gederne anføres det, at: — græsningsområdet omfatter hede, skove og krat — mængden af grønfoder, der gives til gederne som tørret foder, ikke må overstige 20 % af den samlede mængde tørstof. Desuden er det grønfoder og kraftfoder, der er tilladt, oplistet. Endelig afskaffes den frist, efter hvilken det er forbudt at fodre med fermenteret grønfoder.

— Bestemmelsen om midlertidige undtagelser under særlige omstændigheder slettes, da denne bestemmelse ikke længere er tilstrækkelig.

— Anvendelse af genmodificerede produkter i dyrenes foder og generelt på bedriften forbydes for på den ene side at bevare forbindelsen til det geografiske område og på den anden side bevare de traditionelle metoder til fodring af dyr.

— Bestemmelserne vedrørende spredning af gødning på de jorde, hvor der dyrkes foder til gederne, specificeres, fordi tilførslen af organiske stoffer kan ændre sammensætningen af floraen på græsarealerne og græsningsområderne. Kontrollen gør det muligt at opretholde en mangfoldig naturlig flora og bevare tilknytningen til det geografiske område: »Den eneste godkendte organiske gødning er kompost, staldgødning, gylle og ajle fra landbruget, spildevand fra osteproduktionen og organisk gødning, der ikke stammer fra landbruget, såsom spildevandsslam eller biprodukter og grønt affald, som dog er underlagt nedenstående spredningsbetingelser. Gødningen kommer fra det geografiske område. Enhver anvendelse af organisk gødning, der ikke stammer fra landbruget, skal for hvert partis vedkommende analyseres og kontrolleres (lastbil, beholder m.m.) for patogener, tungmetaller og organiske sporstoffer, som er fastsat i forordningen. Det er tilladt at sprede organisk gødning, der ikke stammer fra landbruget, på landbrugsarealer, hvis den øjeblikkeligt pløjes ned og på den betingelse, at gældende lovgivning vedrørende særlige restriktioner for tidspunkter, beskyttede områder og mængder overholdes«.

— Det præciseres, at malkning foregår to gange om dagen i en malkestald med en malkestation, hvor alle geder malkes, og hvis drift kontrolleres af en kvalificeret tekniker.

— Præciseringen af betingelserne for opbevaring af den drænede ostemasse har til formål at sikre ostemassens kvalitet. Den kan opbevares hos producenten til senere behandling eller før frysning eller til levering hos en ostemager. Det sker ved en temperatur på ikke over 6 °C og i højst 72 timer. Ostemassen, der leveres til ostemagerne, skal bruges inden for 48 timer efter levering.

— Fryseforholdene for ostemassen præciseres for at opstille regler for denne etape. Frysning kan foretages under forudsætning af, at der er indhentet tilladelse hertil fra de relevante myndigheder. Frysning sker, senest 72 timer efter, at massen er drænet, og før den saltes. Ostemassen fryses i plader af en maksimal tykkelse på 5 cm, som ikke må hænge sammen under frysning, eftersom luften skal kunne cirkulere imellem dem. De skal inden for 12 timer nå en temperatur i kernen på -12 °C. Hvis nedfrysning og opbevaring af den frosne ostemasse sker i almindelige husholdningsfrysere, skal disse befinde sig på ostefabrikken eller i et tilstødende lokale med direkte adgang fra ostefabrikken. Det er i så tilfælde nødvendigt at have mindst én fryser til nedfrysning og én til opbevaring. Disse frysere skal være forbeholdt nedfrysning og opbevaring af ostemasse og må ikke bruges til andre levnedsmidler. Ostemassen må opbevares på frost i maksimalt 10 måneder. Nedfrysning sker hos producenten, ostemageren eller i et frysehus. I det tilfælde, hvor nedfrysningen foregår i et frysehus, skal ostemassen forarbejdes hos producenten inden forsendelse.

— For at lette kontrollen præciseres det, at den tilsatte mængde natriumklorid ligger på mellem 0,6 og 0,8 % af den samlede ostemasses vægt (i modsætning til den samlede mængde natriumklorid).

— Det præciseres, at modningsprocessen foregår i et særligt lokale. Det sker for at bevare den naturlige flora, hvilket er særlig vigtigt for udviklingen af Rocamadours organoleptiske kvaliteter.

Mærkning

Henvisninger til den kontrollerede oprindelsesbetegnelse (AOC) fjernes. Kravet om anførelse af Den Europæiske Unions betegnelse »appellation d'origine protégée« (beskyttet oprindelsesbetegnelse) og symbolet »AOP« (BOB) tilføjes.

Andet

Afsnittet »Tilknytning« forbedres for at skabe større sammenhæng mellem ostens særlige kendetegn, det geografiske område og fagkundskaben.

Hvad angår kontrol af varespecifikationen for produkter med betegnelsen Rocamadour præciseres det, at denne kontrol foretages ud fra en kontrolplan, der er udviklet af et kontrolorgan. Kontrolorganets kontaktoplysninger opdateres.

Hvad angår udviklingen af national lovgivning og bestemmelser indeholder afsnittet »Nationale krav« en oversigt i tabelform over de vigtigste punkter, der skal kontrolleres, deres referenceværdier og deres evalueringsmetode.

ENHEDSDOKUMENT

»ROCAMADOUR«

EU-nr.: FR-PDO-0305-01275 – 12.11.2014

BOB ( X ) BGB ( )

1. Navn

»Rocamadour«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Rocamadour er en lille ost, der fremstilles af rå gedemælk ved langsom koagulering. Den er blød med en skorpe, der udgør en integreret del af osten. Den er stribet, fløjlsagtig og har en hvid farve der kan variere mod creme eller mørk beige.

Den frembydes i en flad cylindrisk form med en vægt på omkring 35 g.

Fedtindholdet er på 45 % efter fuldstændig udtørring, og den samlede vægt af tørstoffet må ikke være under 14 gram pr. ost. Osten skal modne i mindst seks dage efter, at den er taget ud af formen.

Massen er blød og skal give let efter, når der trykkes på den. I munden er Rocamadour cremet, dvs. at den spredes jævnt i munden og smelter på tungen. Skorpe og ost er homogene og har en ensartet struktur i munden.

3.3. Foder (kun for produkter af animalsk oprindelse) og råvarer (kun for forarbejdede produkter)

Dyrenes samlede daglige foderration indeholder mindst 80 % foder fra det geografiske område, men landbrugsressourcerne i området er ikke tilstrækkelige til at dække alle dyrenes behov.

Foderet består af græs, hø fra permanente og midlertidige græsarealer, halm og etårige foderplanter med undtagelse af korsblomster. Andelen af grønfoder til gederne må ikke overstige 20 % af den samlede mængde tørstof.

Fermenteret foder er forbudt som foder til gederne.

Andelen af kraftfoder i gedernes daglige foderration skal være under 30 % af den samlede mængde tørstof. Det godkendte kraftfoder er opført på en positivliste.

Kun ikke-genmodificerede planter, biprodukter og supplerende foder er tilladt i dyrefoderet.

Dyrkning af genmodificerede afgrøder er forbudt på alle landbrugsarealer hos en producent, der producerer mælk, som skal bruges til forarbejdning af oste med oprindelsesbetegnelsen Rocamadour. Dette forbud gælder enhver planteart, der kan anvendes som foder til dyrene og enhver anden art af afgrøder, der kan forurene foderet.

Osten fremstilles af gedemælk, som udelukkende stammer fra fåreracerne Alpine eller Saanen eller en krydsning heraf.

Ud over mælken er de eneste ingredienser, tekniske hjælpestoffer eller tilsætningsstoffer, der er godkendt til anvendelse ved fremstillingen, osteløbe, uskadelige bakterie-, gær- og skimmelkulturer og salt.

3.4. Specifikke etaper af produktionen, der skal finde sted i det afgrænsede geografiske område

Mælkeproduktionen, forarbejdningen af ostene og deres modningsproces finder sted i det geografiske område.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

—

3.6. Særlige regler vedrørende mærkning af det produkt, som den registrerede betegnelse henviser til

Oste med betegnelsen Rocamadour bærer en etiket på mindst fire centimeter i diameter med navnet på oprindelsesbetegnelsen »Rocamadour«, betegnelsen »appellation d'origine protégée« (beskyttet oprindelsesbetegnelse) og Den Europæiske Unions symbol »AOP« (BOB).

For partier bestående af flere oste, der er pakket i samme emballage på produktionsstedet, og som er bestemt til salg til forbrugerne på supermarkedernes selvbetjeningshylder, er det dog tilstrækkeligt med én etiket.

Hvis producenten eller en person, som producenten har videregivet ansvaret til, sælger osten direkte fra gården eller på et marked, skal hver ost være forsynet med mindst én etiket. Endvidere skal standen have et skilt, der angiver producentens og/eller forædlingsvirksomhedens navn og adresse, navnet på den beskyttede oprindelsesbetegnelse og BOB-symbolet.

4. Præcis afgrænsning af det geografisk område

Det geografiske område omfatter området Causses, der ligger centralt i departementet Lot, der er delvist berørt. Området omfatter også en del af departementerne Aveyron, Corrèze, Dordogne og Tarn-et-Garonne.

Departementet Aveyron : kommunerne Ambeyrac, Balaguier-d'Olt, La Capelle-Balaguier, Causse-et-Diège, Foissac, Martiel, Montsalès, Ols-et-Rinhodes, Sainte-Croix, Salvagnac-Cajarc, Saujac, Villeneuve.

Departementet Corrèze : kommunerne Chartrier-Ferrière, Chasteaux, Estivals, Nespouls, Turenne.

Departementet Dordogne : kommunerne Archignac, Borrèze, La Cassagne, Cazoulès, Chavagnac, La Dornac, Jayac, Nadaillac, Orliaguet, Paulin, Peyrillac-et-Millac, Saint-Amand-de-Coly, Salignac-Eyvigues.

Departementet Lot : kantonerne Cahors Nord-Ouest, Cahors Nord-Est, Cahors Sud, Cajarc, Catus, Gramat, Labastide-Murat, Lauzès, Limogne-en-Quercy, Livernon, Luzech, Martel, Saint-Germain-du-Bel-Air, Saint-Géry, Souillac og kommunerne Albiac, Anglars (kun for den del af kommunen, der ligger vest for den linje, der dannes af hovedvej 940 og vandløbet Lascurades), Anglars-Nozac, Arques, Aujols, Autoire, Aynac, Bach, Bagat-en-Quercy, Béduer, Belmontet, Belmont-Sainte-Foi, Le Boulvé, Le Bourg (kun for den del af kommunen, der ligger vest for den linje, der dannes af den nationale motorvej 140 og hovedvej 940), Calès, Carennac, Cézac, Cieurac, Condat, Cremps, Dégagnac, Escamps, Fajoles, Fargues, Faycelles, Flaujac-Poujols, Floressas, Gindou, Gintrac, Gourdon, Grézels, Issendolus, Laburgade, Lacapelle-Cabanac, Lacapelle-Marival (kun for den del af kommunen, der ligger vest for den linje, der dannes af hovedvej 940 og hovedvej 218), Lalbenque, Lamothe-Fénelon, Lascasbanes, Lavercantière, Lhospitalet, Loubressac, Loupiac, Mauroux, Mayrinhac-Lentour, Nadaillac-de-Rouge, Payrac, Les Quatre-Routes, Reilhaguet, Pern, Prudhomat, Rampoux, Le Roc, Rouffilhac, Rudelle, Rueyres, Saignes, Saint-Cirq-Souillaguet, Saint-Clair, Saint-Jean-Lagineste, Saint-Jean-Lespinasse, Saint-Matré, Saint-Michel-Loubéjou, Saint-Médard-de-Presque, Saint-Pantaléon, Saint-Projet, Salviac, Saux, Sérignac, Strenquels, Thédirac, Thémines, Théminettes, Touzac, Vaylats, Le Vigan

Departementet Tarn-et-Garonne : kommunerne Caylus, Lacapelle-Livron, Loze, Saint-Projet.

5. Tilknytning til det geografiske område

5.1. Det geografiske områdes egenart

a) Naturlige faktorer

Jordbundsforholdene i det geografiske område, der omfatter landbrugsområderne i Causses og dalene i Lot, Dordogne og Cele, den østlige del af Bouriane, det vestlige Limargue og det nordlige Quercy Blanc og Causses du Quercy, er kendetegnet ved et underlag, der overvejende består af kalksten, hvorfra alt vand forsvinder ned i fordybninger og dybe sprækker.

Dette underlag giver det geografiske område et øde udseende og en tør, mager jord.

Områdets naturlige vegetation domineres tydeligt af rækken af dun-egetræer, hvilket er karakteristisk for tørre og kalkrige områder. Dette giver generelt et åbent landskab, som skifter mellem små grupper af krogede træer og tørt græs, som primært vokser på kalkplateauerne. Den busk- og urteagtige vegetation er generelt mager og tørrer ud om sommeren.

b) Menneskelige faktorer

Rocamadour er et af de ældste lokale produkter i departementet Lot og omegn, hvilket fremgår af en fæstekontrakt fra 1451 mellem områdets lensherre, biskoppen af Evreux og hans vasaller, hvori der fastsættes tiende i form af ost fra Rocamadour.

Den dag i dag kommer den ekspertise, som producenterne af Rocamadour er i besiddelse af, til udtryk i løbet af hele fremstillingsprocessen.

Således kommer det foder, der gives til gederne overvejende fra det geografiske område, ligesom mængden af grønfoder og kraftfoder er begrænset. Således udgør fødevarer produceret i det geografiske område mindst 80 % af gedernes foderration.

Producenterne bruger kun rå sødmælk fra geder. Mælken gennemgår en hurtig løbning efter modning, hvorpå følger en langsom koagulering i mindst 20 timer. Herefter drænes osten langsomt og naturligt, så der opnås en fugtig ostemasse (når osten lægges i forme, skal mængden af tørstof være over 31 %).

Der blandes følgelig salt i ostemassen, inden den lægges i små forme (diameter 60 mm og højde 16 mm).

Produktionen fortsætter med en modningsproces, herunder en sættetid på mindst 24 timerved en forholdsvis høj temperatur. Herefter placeres produktet i kælderrum ved bestemte temperatur- og fugtighedsforhold.

5.2. Produktets egenart

Rocamadour er en lille gedeost fremstillet af rå sødmælk og formet som en skive med en vægt på omkring 35 g. Mængden af tørstof er lav (minimum 14 g tørstof pr. ost).

Osten har et fløjlsagtigt udseende.

I munden er Rocamadour cremet, og både skorpen og osten er homogene med en smeltende konsistens.

5.3. Årsagssammenhæng mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Det geografiske område, som er præget af tørke, er velegnet til gedehold. De opdrætsmetoder, der anvendes til produktion af mælk til fremstilling af Rocamadour, prioriterer foder fra det geografiske område. Foderet, som er rigt på grønfoder, giver mælk med en naturlig flora, der bevares, når mælken bruges i ubehandlet tilstand til fremstilling af ost.

Navnlig skimmeltypen Geotrichum giver Rocamadour et fløjlsagtig udseende. Udviklingen af Geotrichum fremmes af en relativt våd ostemasse, der skyldes en langsom og naturlig dræning, og de temperatur- og fugtforhold, der findes i ostemagerens kælder.

Dræningen og modningsprocessen, der foregår i to faser, resulterer også i et lavt tørstofindhold i det færdige produkt.

Dræningen og modningsprocessen kan også forklare den hinde, der er uden på osten, og den cremede, smeltende og homogene konsistens, fra yderst til inderst, som er typisk for Rocamadour, og som også skyldes anvendelsen af sødmælk.

Rocamadours runde, flade form og lave vægt skyldes den historiske anvendelse af forme af en særlig diameter og tykkelse.

Således bidrager de beskrevne aspekter af det geografiske område sammen med de naturlige og menneskelige faktorer til fremstillingen af Rocamadour.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning (2))

https://info.agriculture.gouv.fr/gedei/site/bo-agri/document_administratif-ab406329-e35e-4155-adb7-c276fbba1221/telechargement

(1) EUT L 343 af 14.12.2012, s. 1.

(2) Se fodnote 1.